Tbajlenxitzun jlu xiꞌ Jesús jlajxi laguna te Galiley,
aju Tiberias tbi.
Ex nim xjal e oc lpeꞌ tiꞌj,
porque o cyil in che bant ke señ tuꞌn,
in che bant ke yab.
Jaxtzun Jesús twiꞌ jun witz ex atzun cub keꞌ cyucꞌix ke t-xnakꞌtzben.
Ex chꞌixtok tul canun ju ninkꞌij cye xjal judiy,
aju Xjan Kꞌij tbi.
Tej t-xi tqueꞌyin Jesús,
o til nim xjal otok che ul tucꞌil,
xitzun tmaꞌn te Pelip:
—¿Jatum ctzajel klakꞌoꞌn wabj tuꞌn cywaꞌn ke xjal lu?
Tma Jesús jlu nok tuꞌn tbinte chi toc tuꞌn Pelip,
porque baꞌn tuꞌn Jesús alcye tuꞌn tbinchante.
Xi ttzakꞌweꞌn Pelip:
—Ka ma lakꞌet cab syent denari wabj,
mlaylo canun tuꞌn tcꞌmonte chꞌinak te junjun,
chi Pelip.
Xitzun tmaꞌn jun t-xnakꞌtzben,
aju Andrés tbi,
titzꞌin Simón Pedro:
—At jun tal kꞌa tzalu at jweꞌ wabj sebad tucꞌil tucꞌix cabe tal cyiẍ,
pero,
¿ti tten tuꞌn tcanun jlu cye nimcu xjal?
Chi Andrés.
Xitzun tmaꞌn Jesús:
—Cymanxe cye xjal tuꞌn cycub keꞌ,
chi Jesús.
Ex puro chꞌim tuj lugar.
E cubtzun keꞌ xjal,
balo at jweꞌ mil cyajlal xinak.
Tzajtzun ttzyuꞌn Jesús ke wabj,
xi tkꞌoꞌn chjonte te Dios,
xi t-sipan cye t-xnakꞌtzben,
atzun cye t-xnakꞌtzben xi cysipan cye xjal kꞌukl keꞌtok.
Ax icx xi cysipan ke tal cyiẍ nok nicꞌpun tuꞌn tbaj cyuꞌn.
Tejtzun cybaj noj ke xjal,
xi tmaꞌn Jesús cye t-xnakꞌtzben:
—Cychmoꞌnctze ke ttxꞌakan wabj ma cyaj sobryin,
tuꞌntzun miꞌn tnaj chꞌin.
Jawtzun cychmoꞌn ke t-xnakꞌtzben,
ex o noj cablaj chiꞌl ttxꞌakan wabj cyaj sobryin cyiꞌj jweꞌ wabj sebad tej cybaj waꞌn ke xjal.
Tejtzun cylonte ke xjal aju señ tbincha Jesús,
cyma:
—Ax toc ate jlu t-sanjel Dios aju attok tulel cyxol xjal.
Tejtzun tel tnicꞌ Jesús tiꞌj otok cub cyximan tuꞌn cytzaj kꞌilte te tuꞌntzun toc te cyrey,
el tpaꞌn juntl maj tib cyiꞌj xjal,
xiꞌ twi witz junx te.